माँ अलमारी से कुछ निकालने आई थीं। उसने देखा माँ के चेहरे के भाव वे नहीं थे जो कल तक थे। वे कुछ सन्तुष्ट नज़र आ रही थीं। उसका मन हुआ कि पूछे- ' किससे सन्तुष्ट हो, इस स्थिति से या मुझसे?' उसकी नज़र फिर माँ के चेहरे से हटकर ऊपर चलते पंखे के बीच बने स्टील के तवे पर पड़ती अपनी परछाई पर चली गई। वह उसमें कितनी छोटी लग रही थी। उसने दायाँ हाथ जोर से हिलाया, ऊपर की परछाई ने भी ठीक ऐसा ही किया। माँ शायद उसकी यह हरकत गौर कर रही थीं, बोली - "क्या सुबह से अलसा रही है? ग्यारह बज रहा है। अभी तक नहाई-धोई भी नहीं।"